ОПРЕДЕЛЕНИЕ № 1 от 25 март 2013 г.

П  Р  О  Т  О  К  О  Л

София, 21 март 2013 година
        Общото събрание на колегиите във Върховния административен съд, в съдебно заседание на 21 март 2013 г., разгледа тълкувателно дело  № 2/2012 г., образувано по искане на омбудсмана на Република България за приемане на тълкувателно решение относно характера на сроковете по чл. 34 от Закона за административните нарушения и наказания и прилагането на института на погасителната давност по отношение на наказателното преследване по аналогия за административни нарушения 
        ПРЕДСЕДАТЕЛ: ГЕОРГИ КОЛЕВ –  председател на Върховния административен съд 
        ДОКЛАДЧИК: ЕМИЛИЯ МИТКОВА -  съдия в осмо отделение  във Върховния административен съд 
        СЕКРЕТАР: НИНА СПАСОВА -  административен секретар във Върховния административен съд 
        ГЕОРГИ КОЛЕВ: Колеги,  на заседанието присъстват 70 съдии от 77 съдии по щат. Налице е кворум за вземане на решение. 

        По делото възникна следния въпрос: Доколко ние може да решаваме поставените въпроси или решението следва да бъде взето на един по-разширен форум, т.е. съвместно между нас и Наказателна колегия на Върховен касационен съд. Както знаем, първа инстанция по тези дела са съответните районни съдилища, касационната инстанция са  административните съдилища. Едно тълкувателно решение прието от нас би следвало да задължи общите съдилища. Постъпи съответно предложение и коментирахме с докладчика дали да продължим тази процедура или да прекратим процедурата и да поискаме едно съвместно тълкувателно решение. Този въпрос трябва да решим, защото има резон – от една страна – различни съдилища – както общи, така и административни; от друга страна – крайният контрол е на съответните касационни състави, които са регионалните административни съдилища, т.е. техните решения са окончателни. Но така или иначе този въпрос би могъл да бъде решен само на пленума с едно гласуване. 
        Затова колеги, въпросът който трябва да решим сега е следния: Следва ли да прекратим процедурата пред нас и да поискаме разширен пленум между наказателната колегия на ВАС и нас, или да продължим и съответно  да излезем с наше решение. 

        Който е „за” да прекратим процедурата пред нас и да поискаме разширен пленум, моля да гласува. 
        След проведеното гласуване „за” прекратяване на процедурата гласуват 65 съдии, „против”  - 5 съдии,         поради което Общото събрание на Върховния административен съд 

                                                О  П  Р  Е  Д  Е  Л  И   : 

        ПРЕКРАТЯВА производството по делото. 
СЕКРЕТАР:                                           ПРЕДСЕДАТЕЛ:

